Id-Direttiva tal-Kummissjoni 2001/32/KE
tat-8 ta’ Mejju 2001
li tirrikonoxxi żoni protetti esposti għal riskji partikolari għas-saħħa tal-pjanti fil-Komunità u li tħassar id-Direttiva 92/76/KEE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju ta’ l-2000 dwar miżuri ta’ protezzjoni kontra l-introduzzjoni fil-Komunità ta’ organiżmi perikolużi għall-pjanti u prodotti tal-pjanti u kontra t-tixrid tagħhom fil-Komunità [1], u b’mod partikolari l-ewwel subparagrafu ta’ l-Artikolu 2(1)(h) tagħha,
Wara li kkunsidrat it-talbiet magħmula mid-Danimarka, Greċja, Spanja, Franza, Irlanda, Italja, Awstrija, Portugall, Finlandja, Svezja u r-Renju Unit,
Billi:
(1) Taħt id-dispożizzjonijiet tad-Direttiva 2000/29/KE, ‘żoni protetti’ esposti għal riskji partikolari tas-saħħa tal-pjanti jistgħu jkunu mfissra u għalhekk jistgħu jkunu mogħtija protezzjoni speċjali taħt kondizzjonijiet kompatibbli mas-suq intern. Dawk iż-żoni kienu mfissra fid-Direttiva tal-Kummissjoni 92/76/KEE tas-6 ta’ Ottubru 1992, li rrikonoxxiet żoni protetti esposti għal riskji partikolari tas-saħħa tal-pjanti fil-Komunità [2] kif l-aħħar emendata bid-Direttiva 2000/23/KE [3].
(2) Minn dak iż-żmien, kien hemm żviluppi sinifikanti fl-istatus tas-saħħa tal-pjanti ta’ xi wħud minn dawn iż-żoni inizjalment rikonoxxuti bħala żoni protetti għal dak li jirrigwarda l-organiżmi relevanti perikolużi.
(3) Minn informazzjoni mogħtija mid-Danimarka jidher li ma huwix iktar adegwat li tkun miżmuma ż-żona protetta li hija rikonoxxuta mid-Danimarka għal dak li jirrigwarda il-Bonisia tabaci Genn. (populazzjonijiet Ewropej) u l-virus tad-tadam li tbiel bit-tikkek.
(4) Ċerti dispożizzjonijiet dwar miżuri protettivi fil-Portugall kontra l-Gonipterus soutellatus Gyll. u fir-Renju Unit u fl-Irlanda kontra Pissodes spp. (Ewropew) għandhom ikunu modifikati sabiex jagħtu kont tad-distrubuzzjoni presenti ta’ dawn l-organiżmi fil-pajjiżi rispettivi.
(5) Minn informazzjoni mogħtija mir-Renju Unit u l-Isvezja jidher li wara r-riorganizzazzjoni tal-gvern lokali, id-deskrizzjoni kurrenti taż-żoni protetti rispettivi għal dak li għandu x’jaqsam mad-Dendrotonus micans Kugelan u Leptinotarsa decemlineata Say għandhom ikunu modifikati.
(6) Taħt id-Direttiva 92/76/KEE, l-Awstrija, l-Irlanda u r-reġjuni ta’ Apulia, Emilia-Romagna, Lombardia u Veneta fl-Italja kienu proviżorjament rikonoxxuti bħala żona protetta għal dak li jirrigwarda l-Envinia amylovora (Burr.) Winsl. et al għal perjodu li jiskadi fil-31 ta’ Marzu 2001.
(7) Minn informazzjoni provduta mill-Irlanda jidher li r-rikonoxximent proviżorju taż-żoni protetti għall-Irlanda għal dak li jirrigwarda l-Envia amylovora (Burr.) Winsl. et al. għandu jkun estiż għal perjodu ieħor limitat.
(8) Minn informazzjoni provduta mill-Awstrija u l-Italja jidher li xi żoni fl-Awstrija u l-Italja ma għandhomx iktar rikonoxxuti bħala żoni protetti għal dak li jirrigwarda l-Envinia amyloovora (Burr.) Winsl. et al., mentri żoni oħra għandhom ikunu rikonoxxuti bħala żoni protetti għal dak li jirrigwarda l-Envinia amylovora (Burr.) Winsl et al. għal perjodu ieħor limitat.
(9) Minn informazzjoni provduta minn Franza jidher li xi żoni fi Franza ma għandhomx iktar ikunu rikonoxxuti bħala żoni protetti għal dak li jirrigwarda l-Envinia amylovora (Burr.) Winsl. et al.
(10) Minn informazzjoni provduta mir-Renju Unit jidher li rikonoxximent proviżorja taż-żona protetta mir-Renju Unit għal dak li jirrigwarda l-virus tal-beet necrotic yellow vein għandu jkun estiż għal perjodu ieħor limitat.
(11) Huwa għalhekk meħtieġ li tkun modifikata l-għażla eżisenti taż-żoni protetti. Fl-interess taċ-ċarezza, lista ġdida ta’ dawk iż-żoni għandha tkun addottata. Id-Direttiva 92/76/KEE għandha għalhekk tkun revokata. Minħabba l-problemi kontinwi tas-saħħa tal-pjanti, din id-Direttiva għandha tidħol fis-seħħ u tkun trasportata mill-iktar fis possiblbi.
(12) Il-miżuri li għalihom tipprovdi din id-Direttiva huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
Iż-żoni fil-Komunità elenkati fl-Anness huma b’dan rikonoxxuti bħala ‘żoni protetti’ msemmija fl-ewwel subparagrafu ta’ l-Artikolu 2(1)(h) tad-Direttiva2000/29/KE, għal dak li jirrigwarda l-organiżmi perikolużi biswit l-ismijiet tagħhom fl-Anness.
Fil-każ tal-punt 2 ta’ (b), għall-Irlanda, għall-Italja (Emilia-Romagnia: provinċji ta’ Froli-Cesena, Parma, Piacenza u Rimini; Lombardia; Trentino-Alto Adige: provinċji awtonomi ta’ Balzano; Veneto), u għall-Awstrija (Burgenland, Karnten, Niederosterreich, Osttirol, Steiermark, Wien), iż-żoni msemmija huma rikonoxxuti sal-31 ta’ Marzu ta’ l-2002.
Fil-każ tal-punt 1 ta’ (d), iż-żona msemmija fir-Renju Unit hija rikonoxxuta sal-31 ta’ Marzu ta’ l-2002.
Artikolu 2
L-estensjoni tar-rikonoxximent ’l hinn mid-dati msemmija fl-Artikolu 1, u kull emenda għal-lista ta’ żoni protetti msemmija fl-Artikolu 1, għandhom ikunu magħmula skond il-proċedura preskritta fl-Artikolu 18 tad-Direttvia 2000/29/KE, waqt li jingħata kont tar-riżultati ta’ l-istħarriġ xieraq ibbażati fuq kondizzjonijiet tal-Komunità u sorveljati mill-esperti tal-Komunità.
Artikolu 3
1. L-Istati Membri għandhom iġibu fis-seħħ il-liġijiet, regolamenti u dispożizzjonijiet amministrattivi meħtieġa sabiex jikkonformaw ma’ din id-Direttiva sa mhux iktar tard mill-21 ta’ Mejju ta’ l-2001. Għandhom japplikawhom mit-22 ta’ Mejju ta’ l-2001. Għandhom minnufih jinfurmaw b’dan lill-Kummissjoni. Meta l-Istati Membri jaddottaw dawn il-miżuri, għandu jkollhom referenza għal din id-Direttiva jew ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. Il-proċedura għal tali referenza għandha tkun addottata mill-Istati Membri.
2. L-Istati Membri għandhom immedjatament jikkommunikaw lill-Kummissjoni d-dispożizzjonijiet essenzjali tal-liġi domestika li għandhom jaddottaw fil-qasam regolat b’din id-Direttiva. Il-Kummissjoni għandha tinforma lill-Istati Memnri l-oħra b’dan.
Artikolu 4
Id-Direttiva 92/76/KEE hija b’dan revokata b’effett mit-22 ta’ Mejju ta’ l-2001.
Artikolu 5
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Għandha tapplika mit-22 ta’ Mejju ta’ l-2001.
Artikolu 6
Din id-Direttiva hija ndirizzata lill-Istati Memnri.
Magħmula Brussel, fit-8 ta’ Mejju ta’ l-2001.